Christian Borrisholt Steen

Christian Borrisholt Steen (født 1977 i Hirtshals) er en dansk samfundsdebattør og foredragsholder. Christian Borrisholt Steen var medlem af Det Etiske Råd i perioden 2012-2018.

Christian Borrisholt Steen var kandidat til regionsrådsvalget 2021 i Region Nordjylland for Venstre, hvor han opnåede 1.088 personlige stemmer, hvilket ikke var nok til at blive valgt.

Baggrund og uddannelse
Christian Borrisholt Steen  er opvokset i et indremissionsk miljø i Vendsyssel. 

Han er uddannet cand.mag. i samfundsfag og psykologi fra Aalborg Universitet i 2003 og har en master i etik og værdier i organisationer fra Aarhus Universitet i 2012. Han har siden 2017 været ansat som seniorkonsulent hos Videncenter for God Arbejdslyst, der er en del af Kristelig Fagbevægelse (Krifa).

Virke som samfundsdebattør
Christian Borrisholt Steen har gjort sig bemærket i offentligheden ved at have skrevet læserbreve i blandt andet Kristeligt Dagblad og Nordjyske Stiftstidende. Han er også forfatter til bogen Ordet er frit – 30 klummer om menneskesyn, etik og værdier.

Christian Borrisholt Steen blev kendt udenfor det kristne miljø, da han i 2019 kritiserede shoppingcentret Rødovre Centrum for at fjerne en Michael Jackson-figur fordi ca. 15 kunder følte sig stødt over figuren. Det skete efter premieren på filmen Leaving Neverland hvor to mænd fortæller at de som drenge blev seksuelt misbrugt af Michael Jackson.

"At blive krænket betyder at blive ydmyget i al offentlighed, skadet eller at få overtrådt ens almindelige sociale og moralske normer. Det er jo ikke tilfældet her", udtalte han og fortsatte: "Når man tillader, at nogen bliver krænket over det, er man med til at bagatellisere mere alvorlige problemer som for eksempel racisme og sexisme".  Snakken om krænkelse i Rødovre kom knap to måneder efter, at en underviser på CBS i København følte sig krænket over, at der på et møde blev sunget "Den danske sang er en ung blond pige".

Christian Borrisholt Steen har ideologisk set bekendt sig til personalismen, idet han er kritisk overfor den liberale grundide om individets selvbestemmelsesret, som den er formuleret af de klassiske liberale ideteoretikere. Han har bl.a. skrevet: ”For mig kan personalismen med dens betoning af menneskets grundlæggende behov for relationer, værdighed og engagement netop være med til at pege på nogle alternative svar på nogle af de mange etiske spørgsmål, hvor vores menneskesyn for mig at se i særlig grad er udfordret og hvor jeg oplever, at den liberale tanke om selvbestemmelsesret og tanken om den størst mulige lykke for flest mulige ikke leverer et tilstrækkeligt svar”. 

Han har uddybet det således i en artikel: "Den personalistiske forståelse af værdighed, hvor hvert enkelt menneskes værdighed er forbundet med menneskehedens værdighed, finder vi også en variant af i Jesu gyldne regel om at gøre mod andre, som du ønsker, de skal gøre imod dig. For mig er alle mennesker skabt i Guds billede. Det enkelte menneskes værdighed er således givet hver enkelt af os på forhånd. Det vil sige, at den enkeltes værdighed er uafhængig af vore handlinger og præstationer, uafhængig af sygdomme og skavanker og uafhængig af moralske brist, fejl og dumheder."

Christian Borrisholt Steen har argumenteret imod juridisk kønsskifte. Han har udtalt følgende om emnet: "Det er en symbolsk handling, og det er jo den der socialkonstruktivistiske strømning, der også ligger i det. Og så betyder biologi noget i forhold til, hvilke relationer vi har til hinanden, og hvordan vi ser os selv".

Christian Borrisholt Steen har desuden udtalt sig imod tvungen organdonation og aktiv dødshjælp.

Referencer

Eksterne henvisninger 
 

Debattører fra Danmark
Personer fra Hirtshals
Alumni fra Aalborg Universitet
Alumni fra Aarhus Universitet